Tohtori Doom

Tohtori Doom (), oikealta nimeltään Victor von Doom (Suomessa käytetty myös nimeä Tohtori Tuomio ja Tohtori Tuho), on Marvel-kustantamon superroisto. Hahmo esiintyi ensimmäisen kerran Fantastic Four -lehden numerossa 5 (heinäkuu 1962) ja hänet loivat Stan Lee ja Jack Kirby (tosin Lee oli käyttänyt samaa nimeä aikaisemmin huumorisarjakuvassa). Suomessa Tohtori Doomin ensiesiintyminen tapahtui Ihmesarjan numerossa 6 vuonna 1967.

Tohtori Doom on nerokas tiedemies, joka oli nuorena Ihmenelosten Reed Richardsin opiskelutoveri. Hän alkoi kuitenkin kadehtia Richardsin älykkyyttä ja arpeutui pieleen menneessä kokeessaan. Doom hallitsee Latveria-nimistä valtiota, mikä takaa hänelle diplomaattisen koskemattomuuden. Doom on Marvel-universumin toiseksi älykkäin mies, vain Reed Richards on älykkäämpi. Hän on myös Marvel-universumin toiseksi paras maagikko, vain Tohtori Outo on kyvykkäämpi.

Tohtori Doomia pidetään nimenomaan Ihmenelosten arkkivihollisena, mutta hänet on nähty myös muiden Marvelin sankarien kiusana. Tohtori Doom onkin yksi populaarikulttuurin ja sarjakuvien tunnistettavimmista superroistoista. Amerikkalainen Wizard Magazine, joka keskittyy yksinomaan supersankarisarjakuviin, arvioi Tohtori Doomin kaikkien aikojen neljänneksi parhaimmaksi superroistoksi.Wizard nro 177 Hahmo sijoittui kolmanneksi IGN-sivuston vuonna 2009 julkaisemassa sadan kautta aikain suurimman sarjakuvarikollisen listassa.Doctor Doom is number 3 IGN Viitattu 9.7.2009 

 Historia 
 Nuoruus 
Victor von Doom syntyi tunnetulle mustalaisparantajalle Werner von Doomille ja hänen puolisolleen Cynthia von Doomille. Mustalaisheimo asui Latveriassa, pienessä eurooppalaisessa maassa, jota hallitsi kuningas Vladimir Vassily Gonereo Tristian Mangegi Fortunov, Sabbatin, Haasenin ja Krozin paroni. Cynthian huhuttiin olevan noita, ja kenties juuri tämän takia hänet murhattiin Victorin ollessa vasta vauva. Myöhemmin Werner yritti parantaa vaikutusvaltaisen paronin syöpää sairastavan vaimon, muttei onnistunut siinä. Raivostunut paroni lähti takaa-ajamaan pakenevaa perhettä. Victor oli vielä nuori ja urhea isä pakeni halki jäisten tundrien saadakseen poikansa turvaan. Löydettäessä Werner oli kuolemassa, mutta Victorin pelasti perheen pitkäaikainen ystävä Boris (Boriksen tyttärentytär Valeria tulisi olemaan Doomin elämän ainoa rakastettu). Vuosi isänsä kuoleman jälkeen Victor löysi äitinsä kätkemät taikakalut. Niin von Doom aloitti mustan magian opiskelunsa ja ryhtyi joka kuukausi taistelemaan Mefistoa, alamaailman herraa vastaan, joka oli vanginnut hänen äitinsä sielun. Samalla Doom aloitti yhden miehen sotansa Latveriaa vastaan pysytellen aina askeleen edellä takaa-ajajiaan. 

Koska hän janosi yhä suurempaa tietoa ja valtaa, hän matkusti Amerikkaan jossa lähti opiskelemaan stipendin turvin yliopistoon. Siellä hän ensi kerran tapasi Reed Richardsin ja Ben Grimmin, kaksi miestä, jotka myöhemmin tultaisiin tuntemaan Herra Fantastisena ja Möykkynä. Von Doom näki Richardsin kilpailijanaan ja aloitti vaaralliset kokeilunsa ulottuvuuksien välisillä laitteilla. Richards yritti varoittaa häntä laskuvirheestä, mutta ylimielinen von Doom ei halunnut kuunnella. Von Doom yritti saada yhteyden henkimaailmaan ja äitiinsä, mutta jokin meni kammottavasti pieleen ja laite räjähti. Laite oli kuitenkin toiminut 2 minuuttia ja 37 sekuntia joiden aikana von Doom sai tietää, että hänen äitinsä oli vangittuna Mefiston helvetilliseen ulottuvuuteen. Räjähdys vaurioitti hänen kasvojaan vain hieman, mutta Doomille tämä oli sietämätöntä. Kieltäytyessään ottamasta vastuuta tapahtuneesta von Doom päätteli Richardsin kateellisena sabotoineen hänen kokeensa.Lee, Stan & Kirby, Jack. Fantastic Four Annual: #2 ”Origin of Doctor Doom” (1964). Marvel Comics.

 Nousu valtaan 
Von Doom erotettiin koulusta ja hän matkusti Tiibetiin etsimään parannuskeinoa kasvoihinsa. Siellä hän tapasi joukon munkkeja, joiden parissa hän eli vuosia ja oppi näiden salaisia taitoja. Lopulta munkit nimittivät von Doomin mestarikseen ja auttoivat tätä rakentamaan voimallisen haarniskan. Välinpitämättömänä von Doom kuitenkin käski munkkeja painamaan hehkuvan rautanaamion kasvoilleen niin, että ne vaurioituivat peruuttamattomasti.

Haarniskasta tuli hänen tavaramerkkinsä ja sen suomat voimat asettivat hänet samalle tasolle useimpien Marvel-universumin supersankareiden kanssa. Tämän jälkeen Tohtori Doom palasi Latveriaan, kukisti paikallisen hallinnon ja kruunautti itsensä kuninkaaksi. Entinen Latverian pääkaupunki Haasenstadt muutettiin Doomstadtiksi. 

Rautaisella hallinnolla Tohtori Doom aloitti varojen keräämisen suurempia suunnitelmiaan varten ja muutti samalla Latverian tietojensa avulla paratiisiksi, jossa kansalaisilta ei puuttunut mitään. Von Doom rakensi myös nerokkaan aikakoneensa ja lukuisia Doombotteja näihin aikoihin. 

 Ihmeneloset 
Latverian mahdin ja oman neroutensa avulla Tohtori Doom etsi käsiinsä vanhan vihamiehensä, Reed Richardsin. Tähän aikaan Richards oli jo mukana vastamuodostuneiden Ihmenelosten toiminnassa, joten von Doom kidnappasi Näkymättömän Tytön. Hän pakotti ryhmän muut jäsenet palaamaan ajassa taaksepäin sieppaamaan legendaarisen Merlinin aarrearkun, mutta Ihmeneloset huijasivat Tohtori Doomia tuomallakin kahleilla täytetyn arkun merirosvo MustaparraltaFantastic Four #5. Marvel Comics.. 

Tohtori Doom pakeni käyttäen Doombottia harhautuksena ja liittoutui seuraavaksi prinssi Namorin kanssa. Von Doom onnistui miltei heittämään Ihmenelosten päämajan Baxter Buildingin avaruuteen, mutta Namor kääntyikin häntä vastaan ja Doom jäi ajelehtimaan avuttomana avaruuteen. Hänet pelasti sieltä avaruusrotu Ovoidit, jotka opettivat samalla Tohtori Doomille salaperäisen mielenvaihdon salat. Uusilla voimillaan Doom yritti Maahan palattuaan vaihtaa mieliään Herra Fantastisen kanssa, mutta epäonnistui ja joutui oman kutistussäteensä uhriksi. 

Doom kutistui niin paljon, että joutui toiseen ulottuvuuteen, Mikrokosmokseen. Sieltäkin Doom palasi ja yritti tuhota maapallon Lentävän Linnoituksensa avulla. Tämän jälkeen Doom kamppaili Kostajien kanssa ja joutui jälleen avaruuteen. Sieltä hänet pelasti Rama-Tut, aikamatkaaja, joka myöhemmin tunnettaisiin Kang Valloittajana. Kang ihaili suuresti tapaamaansa Doomia ja muovasi oman haarniskansa tämän haarniskan mukaanFantastic Four Annual #2 (1964). Marvel Comics.. 

Palattuaan Maahan von Doom yritti jälleen tuhota vihaamansa Ihmeneloset, jotka siihen aikaan olivat menettäneet voimansa. Ihmeneloset palauttivat itselleen supervoimat, ja Möykky murskasi Doom kädet tämän haarniskan alla. Doom pakeni tuskissaan vannoen kostoa Möykylle ja Möykky, katkerana paluustaan Möykyksi, vihasi Doomia entistä enemmän. 

Reed Richardsin aikoessa naida Sue Stormin halveksiva Doom lähetti joukoittain superroistoja pilaamaan seremoniaa. Superhäävieraat ja Ihmeneloset kuitenkin voittivat hyökkääjät. 

Doomin ensimmäinen kosketus jumalaisiin voimiin tapahtui hänen saadessaan houkuteltua Galactuksen apurin, Hopeasurffarin luokseen esittämällä rauhantahtoista hyväntekijää. Naiivi Surffari ei ymmärtänyt Doomin todellisia aikomuksia ja menetti voimansa Doomille. Jumalaksi noussut Doom haastoi maailman jokaisen hallituksen ja aiheutti suurta tuhoa ympäri maailmaa. Lopulta Reed Richards huijasi hänet lentämään päin Galactuksen asettamaa suojakenttää, jolloin Galactus palautti Hopeasurffarin voimat oikealle omistajalleen Ihmesarja #6, 8, 10 & 12 (1967). Kuvajulkaisut Oy.. 

Näiden tapahtumien jälkeen Tohtori Doom taisteli lukuisia vastustajia vastaan. Hän haastoi Kosmisen Kuution avulla itsensä Galactuksen, Punakallo yritti valloittaa Latverian, Doom kaasutti koko maapallon täyteen hermokaasua jolla hän kykeni hallitsemaan Maan asukkeja (tässä Magneto ja Aaveajaja asettuivat muiden sankarien kanssa vastustamaan häntä - viimeksi mainittu kuumensi Doomin maskia niin, että hän itsekin joutui kaasunsa vaikutukselle alttiiksi eikä näin kyennyt enää hallitsemaan ketään) etc.

Nukkemestarin avulla Doom palasi jälleen kerran tuhoamaan Ihmenelosia. Hän loi taidokkaan Liddlevillen, miniatyyrikaupungin johon Nukkemestari siirsi Ihmenelosten henget pienien nukkien muodossa. Ihmeneloset saivat kuitenkin todellisen olemuksensa selville ja kapinoivat Doomia vastaan voittaen tämän. Doom joutuikin lopulta itse Liddlevilleen, jossa raivostunut Nukkemestari hyökkäsi hänen kimppuunsa.

 Kristoff Vernard 
Paettuaan Liddlevillestä Doombottiensa avulla Tohtori Doom huomasi, että hänet oli syrjäyttänyt Zorba, Latverian ex-kuninkaallinen . Kuukausien maanpaon jälkeen Doom onnistui vakuuttamaan Ihmeneloset auttamaan häntä kumoamaan Zorban korruptoitunut ja paha hallinto. Zorba aloitti kansansa järjestelmällisen tuhoamisen ja Ihmeneloset vakuuttuivat Doomin sanoista. Doom surmasi Zorban, mutta eräs Latverian kansalainen kuoli taistelussaHämähäkkimies #10 & 11 (1985). Kustannus Oy Semic.. 

Doom päätti ottaa naisen orvoksi jääneen pojan holhokikseen. Pojan nimi oli Kristoff Vernard ja Doom päätti kasvattaa tästä seuraajansa. Samalla Doom valmisteli ohjelman, jolla Kristoff korvaisi hänet, mikäli Doom kuolisi ennenaikaisesti. Tohtori Doom manipuloikin seuraavaksi Terraxin, Galactuksen entisen apulaisen käymään Ihmenelosten kimppuun. Seuranneessa taistelussa Doom itse kuoli, mutta ehti sitä ennen siirtämään Ovoideilta oppimansa mielensiirron avulla mielensä erään sivustakatsojen kehoon  MARVEL #1 (1988). Kustannus Oy Semic.. 

Doomin kuollessa Doombotit hypnotisoivat Kristoffin myöhemmin luulemaan olevansa oikea Doom MARVEL 11/1989. Kustannus Oy Semic.. Samalla Doom yritti koota oikean kehonsa taikuuden avulla, mutta epäonnistuttuaan tässä hän kutsui paikalle itsensä Tuonpuoleisen, joka palautti Doomin kehon ja siirsi sen taistelemaan Salattuihin Sotiin. 

Kristoff uskoi kauan olevansa aito ja alkuperäinen Tohtori Doom. Hän yritti uudelleen tuhota Ihmeneloset työntämällä Baxter Buildingin avaruuteen, mutta epäonnistui. Kristoff luopui vallasta vasta kun oikea von Doom palasi tuntemattomilta matkoiltaan herättäen samalla Kristoffin transsista. 

Selvitystä siihen, missä Doom oli ollut kaikki nämä ajat, ei koskaan annettu. Käsikirjoittaja Walter Simonson kuitenkin vihjasi Doomin matkustaneen toiseen universumiin. Uusi Doom omasi kromimaisen haarniskan, joka ei kuitenkaan herättänyt fanien keskuudessa suosiota. Niinpä Doom palasi piakkoin vanhaan haarniskamalliinsa ja samalla arvoitus Doomin matkoista jäi elämään.MARVEL #6 & 8 (1993). Kustannus Oy Semic.

 Nykyiset vaiheet 
Myöhemmin Doom valloitti Slovokian, Latverian naapurimaan ja liitti sen osaksi valtakuntaansa. Tämän jälkeen hän avusti Reediä ja Susania heidän lapsensa, Valeria Richardsin, synnytyksessä - tämä tosin oli osa suurempaa ja julmempaa juonta. Doom oli nimittäin tajunnut, että oli magiassa todellakin Reed Richardsia ylempi. Niinpä hän solmi liiton demonikolmikko Haazarethin kanssa ja uhrasi heille ainoan rakkautensa, Valerian. 

Demonit lisäsivät hänen mystisiä voimiaan niin, että Doom kykeni jo uhkaamaan Tohtori Oudon mahtia. Entisen rakastettunsa ruumiista Doom takoi itselleen uuden haarniskan ja teki Valeria Richardsista maagisen apuolentonsa. Hyökäten uusilla voimillaan Ihmenelosia vastaan Doom heitti Franklin Richardsin suoraan helvettiin ja kidutti julmasti muita ryhmän jäseniä. 

Jälleen kerran Reed kuitenkin voitti Doomin opettelemalla magiaa itsekin ja käyttämällä Doomin ylpeyttä tätä vastaan. Reedin onnistui saattaa Doom tiuskaisemaan, ettei kumarra ketään, jolloin Haazarethin demonit veivät hänet helvettiin ja palauttivat samalla traumatisoituneen Franklinin. 

Reed yritti keksiä lopullisen ratkaisun Doomille ja pelastettuaan tämän ensin helvetistä, kehitti loputtoman Möbius-ulottuvuuden, johon Doom vangittiin. Reed tuhosi kaikki Doomin laitteet Latveriasta, mutta pakeni myöhemmin Thorin vasaran lentäessä ulottuvuuden halki. Doom palasi Latveriaan ja nosti itsensä jälleen valtaan. Stormin ja Mustan Pantterin mennessä naimisiin Latverian monarkki ei saanut kutsua. Doom lähetti kuitenkin lahjan: mahdollisuuden liittoutua hänen kanssaan supersankariyhteisön ollessa epävakaa (vrt. Sisällissota). Pantteri kuitenkin torjui Doomin tarjouksen ja joutui taistelemaan tämän kanssa.

 Voimat ja varusteet 
Doomin vaarallisin ase on hänen uskomaton älykkyytensä. Hän on Reed Richardsin ohella yksi maapallon nerokkaimmista miehistä. Doom on rakentanut satoja erilaisia laitteita, mukaan lukien toimivan aikakoneen (ensimmäinen laatuaan maailmassa), laitteen, jolla voi suoda tavallisille ihmisille supervoimat (Darkoth, Titania ja Volcana) ja monenlaisia robotteja. Haarniskansa hansikkaiden voimallisten säteiden avulla Doom on saanut jopa heikentyneen Hopeasurffarin polvilleenMARVEL #5 (1993). Kustannus Oy Semic.. Hänen useimmiten käytetyt robottinsa ovat nk. Doombotteja, täydellisiä mekaanisia kaksoisolentoja Tohtori Doomista. 

Doombotit näyttävät Tohtori Doomilta, puhuvat kuin hän ja jopa käyttäytyvät kuin hän. Roboteilla on kehittynyt tekoäly, jonka ansiosta luomukset todella luulevat itseään oikeaksi Tohtori Doomiksi. Estääkseen robotteja kuitenkaan vahingoittamasta itseään Doom on asentanut niihin heikentävän ohjelman, joka astuu voimaan aina Doombottien ollessa toisen Doombotin tai oikean Tohtori Doomin lähellä. Doombotit ovat täten myös juonellisesti tärkeä osa. 

Mikäli Doom tuhoutuu, käyttäytyy kummallisesti tai närkästyttää lukijoita voidaan aina todeta tarinan Doomin olleen vain Doombotti. 
Toinen tuttu näky Latveriassa on purppuranharmaat vartiorobotit, jotka muistuttavat suurta humanoidia metallisessa haarniskassa. Nämä robotit toimivat lainvalvojina Latveriassa. 

Doomilla on myös laaja tietomäärä taikuudesta ja muusta mystisismistä. Nämä taidot hän hankki oleskellessaan munkkien luona Tiibetissä. Hän kykenee ampumaan mystisestä energiasta koostuvia voimaiskuja, vangitsemaan vihollisensa Cyttorakin Purppurahihnoihin, luomaan suojaavia voimakenttiä ja luomaan oviaukkoja toisiin olemassaolon tasoihin, kuten Australian aboriginaalien Uniaikaan tai Mefiston helvetilliseen ulottuvuuteen. Onkin väitetty, että Tohtori Doom olisi seuraavana vuorossa Maailman Mahtavimman Velhon tittelistä kilpailtaessa (nykyäänhän titteliä pitää itsellään Tohtori Outo). 

Ovoideilta oppimansa mielensiirron avulla Doom kykenee vaihtamaan mieliä sellaisen olennon kanssa, johon hänellä on katsekontakti. Tohtori Doom kuitenkin arvostaa omaa kehoaan, eikä käytä taitoaan kuin äärimmäisessä hätätilanteessa. 

Koska Doom on Latverian hallitsija, hän nauttii diplomaattista koskemattomuutta. Mielenkiintoista kyllä, vaikka von Doomilla onkin valtava tieteellinen tieto ja kyvykkyys, hänellä ei lempinimestään huolimatta ole loppututkintoa mistään tieteestä. Von Doom ilmeisesti vain pitää Tohtori Doom nimestä. On kuitenkin arveltu että Doom antoi itse itselleen arvonimen Latverian yliopistossa. 

 Haarniska 
Tohtori Doom käyttää miltei jatkuvasti korkeateknologista, ydinvoimalla toimivaa taisteluasuaan. Doomin ensimmäinen taisteluhaarniska oli tiibetiläisessä luostarissa taottu maaginen haarniska. Tämän jälkeen Doom on useasti parannellut haarniskaansa teknologisilla lisäyksillä. Vaikka Doom onkin mahtava velho hän luottaa usein mieluummin haarniskansa suomiin voimiin. 

Haarniska itsessään on muovattu lujasta titaaniseoksesta. Doomin oikeassa ranteessa on videokommunikaattori, jolla hän kykenee ottamaan yhteyttä kaikkialla maailmassa sijaitseviin tukikohtiinsa. Doomilla on haarniskassaan myös suurivolttinen suoja, joka iskee jokaiseen Doomiin koskevaan. 

Tämän turvatoimen lisäksi, Doom kykenee ampumaan haarniskansa avulla korkeataajuuksisia energiaiskuja käsistään. Haarniskasta löytyy lisäksi voimakenttä, jonka Doom voi laajentaa maksimissaan neljän metrin etäisyydelle itsestään (kenttä kuitenkin estää myös hänen omat hyökkäyksensä). Voimakentän lisäksi Doomin haarniska kykenee kuukausia kierrättämään ilmaa ja huoltamaan kantajaansa, mikäli tämä esimerkiksi joutuu veden varaan tai avaruuden kylmyyteen. 

Doom liikkuu useimmiten haarniskassaan sijaitsevien kahden rakettimoottorin avulla (joissain haarniskoissa on kuitenkin nähty yksi, reppumainen rakettimoottori). Kaiken lisäksi Doom kantaa usein mukanaan Mauseria, joilla hän hankkiutuu eroon haarniskansa aseille arvottomiksi osoittautuneista vihollisista.

 Castle Doom 
pienoiskuva|vasen|Tohtori Doomin linnan, Castle Doomin osat 
Castle Doom on Tohtori Doomin itselleen valtaaman Latverian entisen kuningassuvun linna. Se on 110 huonetta käsittävä 1500-luvulla rakennettu linnoitus. 

Linnan rakennutti latverialainen aatelismies kreivi Sabbat. Linna sijaitsee Latverian pääkaupungin Doomstadtin lähettyvillä. Tohtori Victor von Doom asettui asumaan linnaan syöstyään vanhan kuningassuvun viimeisen edustajan, kuningas Vladimirin valtaistuimeltaan. 

Vaikka rakennus näyttää ulospäin keskiaikaiselta linnalta, se kätkee sisäänsä maapallon kehittyneintä hienoelektroniikkaa. 

Sen uumenista löytyvät Tohtori Doomin laboratoriot, robottitehtaat ja vankityrmät. Linnassa on myös laaja taidekokoelma sekä von Doomin ylelliset asuintilat. Linnoituksen ylläpidosta vastaa noin 300 palvelijan joukko, joista lähes 250 on mekaanisia palvelijoita. 

Doom omistaa Castle Doomin lisäksi myös toisen linnan Adirondack-vuorilla Yhdysvalloissa, New Yorkin osavaltiossa. Hämähäkkimies #11 (1985). Kustannus Oy Semic.

 Tavoitteet ja rajoitukset 
pienoiskuva|Tohtori Doom ja Herra Fantastinen taistelemassa.
Tohtori Doomilla on kolme häntä kantavaa motiivia: 
 Reed Richardsin tuhoaminen 
 Maailmanvalloitus 
 Äitinsä sielun vapautus demoni Mefiston valtakunnasta.

Tähän mennessä hän on saavuttanut kaksi tavoitettaan. Tohtori Oudon avulla von Doom riisti äitinsä sielun Mefiston kynsistäTriumph and Torment: Dr. Strange and Dr. Doom (1989). Marvel Comics.. 

Tohtori Doom on myös saavuttanut totaalisen herruuden maailmassa useita kertoja, mutta on luopunut siitä eri syistä, mukaan lukien pitkästyminen. Erään kerran Marvelin graafisessa novellissa Emperor Doom hän valloitti maailman Purppuramiehen voimien avulla. Jokaisella kerralla von Doom saattoi maailman ennennäkemättömään kukoistuksen aikakauteen, mutta pitää koko planeetan hallitsemista epämiellyttävänä tehtävänä. 

Tohtori Doom ei kuitenkaan koskaan ole täydellisesti onnistunut voittamaan arkkivihollistaan Herra Fantastista – tosin useat heidän kohtaamisistaan ovat päättyneet Tohtori Doomin väliaikaisiin voittoihin. Myös Möykky on kerran kukistanut von Doomin pelkillä voimillaan – teko josta von Doom kantaa yhä kaunaa. 

Tohtori Doomin suunnitelmat kaatuvat yleensä hänen kohonneeseen itsetuntoonsa. Von Doom uskoo olevansa ei vain kykenevä vaan ainoa oikea mies hallitsemaan koko maailmaa. Vaikka hän ei välitäkään toisten ihmisten elämistä (Doom tuhosi kerran kamariorkesterinsa, joka epäonnistui soittamaan Chopinin Minuuttivalssin minuutissa), hän seuraa omaa tiukkaa kunniakäsitystään. Useita kertoja hän on liittoutunut vastustajiensa kanssa mutta on aina pitänyt lupauksensa. Hän on julma ja armoton diktaattori, mutta käsittelee kansalaisiaan hyvin ja riskeeraa jopa oman elämänsä suojellakseen kuningaskuntaansa ja alaisiaan.

 Ultimate Tohtori Doom 

 Historia 
Ultimate-universumissa Tohtori Doom on Victor van Damme, Vlad Tepesin perillinen. Hän oli osa hallituksen nuorille neroille rakennuttamaa aivoriihtä, Baxter Buildingia. Juuri Doom ohjelmoi Reed Richardsin N-Vyöhykkeen koordinaatit uudelleen ja aiheutti onnettomuuden jossa Ihmeneloset sekä Doom saivat voimansa. 

Ihmenelosten saadessa omat, tutut voimansa, Ultimate Doom muuttui drastisemmin: hän sai metallisen ruumiin, kaviomaiset jalat ja kyvyn sylkeä myrkkyä. Ultimate Doom ei kuitenkaan ole (toisin kuin normaalijatkumon Doom) maailmanlaajuinen uhka - paikka kuuluu Ultimate Magnetolle. 

Jonkin aikaa Doom toimi Linna-nimisen vapaavyöhykkeen herrana Tanskassa, Kööpenhaminassa. Asukkaille annettiin ilmainen vesi, ruoka ja sähkö vastineeksi lojaalisuudesta van Dammea kohtaan. 

van Damme myös asensi asukkiensa niskaan erityisen lohikäärmetatuoinnin joka toimi samalla mielenhallintavälineenä. Ihmeneloset kuitenkin vapauttivat asukit van Dammen kontrollista MEGA #3 (2006). Egmont Kustannus.. 

Tämän jälkeen van Damme palasi Latveriaan ja muutti kuudessa kuukaudessa maan täysin. Se nousi nopeasti maailman yhdeksän rikkaimman valtion kastiin ja "hyvää tohtoria" ylistävät asukkaat ovat onnellisia. 

van Damme käyttää nykyään samanlaista maskia mitä normaalijatkumonkin Tohtori Doom. van Dammella ei myöskään ole kaviomaisia jalkoja (ne ovat joko mutatoituneet tai hän käyttää erilaisia jalkineita - tosin virhe saattaa olla myös piirtäjän, Mark Millar nimittäin halusi pitää kaviot, muu toimitus ei).

 Voimat ja varusteet 
Ultimate Doom on tieteellinen nero, joka lähestyy tiedettä enemmänkin taiteena kuin systeeminä (toisin kuin Richards). Doomin keho on miltei kokonaan metallinen eikä kehossa ole lainkaan orgaanisia osia. 

Doomin sisäelimet ovatkin muuttumassa myrkyllisiksi kaasuiksi, muttei kuitenkaan tiedetä onko kyky puhaltaa myrkkypilviä pysyvä. Hän voi myös kasvattaa ja singota käsistään piikkimäisiä ulokkeita ja kykenee regeneroimaan itsensä (ei tosin mitään, minkä hän itse on aiheuttanut - siksi Reed Richardsin van Dammen omalla piikillä tekemä haava ei parantunut).

 Tohtori Doom muissa jatkumoissa 
 Doom 2093
Vaihtoehtoisessa tulevaisuudessa, jota ei hallitse jälleen kerran henkiin herännyt Kuningas Arthur, Doom tapaa mahdollisen tulevaisuuden minänsä. Tämä Doom on keinotekoisesti pidentänyt elinikäänsä mekaanisilla laitteilla niin, että muistuttaa enemmän konetta kuin ihmistä. Raivostunut Tohtori Doom toteaa, että ymmärtää aina hinnan, jonka joutuu maksamaan tavoittelemastaan vallasta ja voimasta. Tämän sanottuaan hän surmaa tulevaisuuden DoominIron Man #250. Marvel Comics..

 Doom 2099 
Marvel 2099 -jatkumossa Tohtori Doom tavataan ensimmäisen kerran Latveriasta, Castle Doomin raunioista, jossa hän katosi menneisyydessä 50–100 vuotta sitten. Muistinsa osittain menettänyt Doom löytää pian maataan hallitsemassa julman kyborgin, Tyger Wylden. 

Doom haastaa diktaattorin taisteluun vallasta, mutta häviää ja vaurioittaa haarniskansa pahoin taistelussa. Lyöty Doom pakenee ja löytää oman mustalaisheimonsa viimeiset jäsenet Latverian metsistä. Heimo auttaa Doomia luomaan uuden, adamantium-päällysteisen haarniskan, jonka voima ja teknologiset saavutukset lyövät Wylden kyborgikehon. 

Doomin vereen ruiskutetaan naniitteja, jotka nopeuttavat hänen motoriikkaansa ja nopeuttaan. Naniittien avulla Doom kykenee kommunikoimaan koneiden avulla ja parantamaan haavojaan nopeammin. Uusilla voimillaan Doom voittaa Wylden ja kohoaa uudelleen rakastamansa Latverian hallitsijaksiDoom 2099 #1-4. Marvel Comics.. 

Tarkastellessaan tulevaisuuden maailmaa Doom huomaa sen olevan kaoottinen ja korruptoitunut paikka. Ärtyneenä hän päättää valloittaa koko planeetan saattaakseen asiat taas järjestykseen. Sarjan edetessä Doom on epätietoinen omasta itsestään - hän ei tiedä, onko todella oikea Doom vai vain harhainen jäljittelijä. 

Myöhemmin vakuututtuaan aitoudestaan Doom iskee Yhdysvaltoihin, jonka hän onnistuu valloittamaan. USA:n presidenttinä Doom on hyvä hallitsija. Hänen vihollisensa kuitenkin juonittelevat häntä vastaan ja tappavat koko Latverian väestön taistelukaasuilla. Doom tappaa vastustajansa ja matkustaa menneisyyteen, jossa muokkaa latverialaisten geenejä niin, että nämä olisivat tulevaisuudessa immuuneja myrkyllisille kaasuille. 

Palattuaan vuoteen 2099 Doom huomaa suunnitelmansa onnistuneen - noin puolet latverialaisista selvisi hengissä kaasuiskusta. Doom itse kuitenkin menehtyy myöhemmin puolustaessaan Latveriaa muukalaisvalloittajiltaDoom 2099 #44. Marvel Comics.. 

 Doomin aitoudesta 
Spekulaatioita vuoden 2099 Doomin aitoudesta on esitetty puoleen jos toiseenkin. Omituista oli, että Doom 2099 oli nuorempi mitä hänen olisi pitänyt olla, hänen kasvonsa olivat arvettomat ja hajanainen muisti herättivät epäilyksiä. 

Doomilla ei ollut aavistustakaan miten hän oli päätynyt tulevaisuuteen. Hänen ainoat muistonsa olivat Reed Richardsin surmaamiminen, ikääntyminen ja hajanaisia muistoja sodasta. Myöhemmin Margaretta von Geisterstadt -niminen nainen esitti Doomin olevan aito ja että hän oli pelastanut tämän regeneraatiotekniikallaan. 

Tarinan todenperäisyys on kuitenkin kyseenalainen ja Doom 2099:n yhteys normaalijatkumon Tohtori Doomiin on yhä selvittämättä.

 Ihmeneloset: Loppu 
Tämä tulevaisuuden Doom on menettänyt ihmisyytensä melkein kokonaan ja on muuttunut nelikätiseksi kyborgiksi. Hän voittaa Ihmeneloset vain pienellä ponnistuksella ja on vihdoin onnistunut tuhoamaan heidät. Kuitenkin Doom tuhoutuu kun hänen voimansa reagoivat apuun tulleen Franklin Rikhardsin voimien kanssa. Lopputuloksena kehittyy räjähdys, joka tuhoaa Doomin, Franklinin ja veljensä kanssa apuun tulleen Valerie Rikhardsin. Ihmeneloset selviävät räjähdyksestä.

 Tohtori Doom muissa medioissa 
 Televisio 
pienoiskuva|Tohtori Doom ilman metallimaskia Hämähäkkimiehen animaatiosarjassa. 
Suomenkin televisiossa 1990-luvulla esitetyssä Hämähäkkimiehen animaatiosarjassa Tohtori Doom esiintyi "Salatut Sodat" tarinassa. Toisin kuin sarjakuvassa Doom parantaa kasvojensa vammat sota planeetan teknologialla ja Klawin sijaan Doomin oikea käsi on Möykky joka pystyy muuttumaan ihmiseksi Doomin rakentaman ranteeseen laitettavan laitteen avulla. Doom käyttää sankarien tukikohdan teleportaali laitetta siirtäen itsensä Tuonpuoleisen taakse ja "imee" tämän sisälleen ja saa näin tämän voimat. Lopulta Möykky vapauttaa tämän. Näyttelijä Tom Kane toimi Doomin äänenä sarjassa.

 Elokuvat 
Doomia esitti Joseph Gulp Roger Cormanin ohjaamassa elokuvassa Fantastic Four vuodelta 1994. Elokuvassa Doom melkein kuoli tieteellisessä onnettomuudessa, mutta hänet herätettiin henkiin kyborgina. Elokuvaa ei kuitenkaan ikinä julkaistu. 
Tim Storyn ohjaamissa elokuvissa Fantastic Four (2005) ja Fantastic Four: Hopeasurffari (2007) Doomia esitti Julian McMahon.
Fantastic Fourissa Victor von Doom oli rikas miljonääri, joka saa supervoimansa samassa onnettomuudessa kuin Ihmeneloset. Kosmiset säteet muuttavat hänen kehonsa orgaaniseksi metalliksi ja antavat hänelle kyvyn hallita sähköä. Doom haluaa kuitenkin lisää voimaa ja alistaa ruumiinsa uudelle kosmisten säteiden pommitukselle. Käsittely kuitenkin tuhoaa hänen kasvonsa, jotka Doom vihaisena peittää naamarilla (naamari on Latverian kiitollisten kansalaisten hänelle antama lahja). Lopulta Ihmeneloset päihittävät Doomin kuumentamalla hänen ruumiinsa Johnn Stormin tulivoimilla, minkä jälkeen hänen päälleen suihkutetaan kylmää vettä, josta aiheutuu termoshokki, joka jähmettää hänen ruumiinsa tyystin. Doomin ruumis viedään Latveriaan - vaikka aivan elokuvan lopussa vihjataankin, ettei Doom olekaan kuollut. 
Hopeasurffarissa, Hopeasurffarin saapuessa Maahan, tämän säteilemä kosminen voima herättää Doomin ja palauttaa tämän ihon metallisesta taas ihmismäiseksi. Hän liittoutuu kenraali Hagerin vastahakoisten Ihmenelosten kanssa estääkseen Hopeasurffaria tuhoamasta Maata (vaikka todellinen vastustaja myöhemmin paljastuukin olevan Galactus), mutta ottaakin myöhemmin Surffarin laudan itselleen. Lopulta Reed onnistuu katkaisemaan keksimällään laittella Surffarin ja tämän laudan välisen siteen, ja molemmat viedään lukkojen taa. Hager antaa Doomin tutkia Surffarin lautaa, mutta Doom ottaakin keksimänsä laitteen avulla laudan hallintaansa, mikä vahvistaa häntä merkittävästi ja antaa hänelle voimakkaita psykokineettisiä kykyjä. Lopulta Johnny, joka sai aiemmin ollessaan kosketuksissa Surffarin kanssa kyvyn vaihtaa voimiaan muiden Ihmenelosten kanssa, imee kaikkien heidän voimat itseensä ja hyökkää Doomin kimppuun, onnistuen tuhoamaan hänen laitteensa, jolloin tämän ja laudan välinen yhteys katkeaa. Tämän jälkeen Ben Grimm (palautunut väliaikaisesti Möykystä ihmismuotoon) iskee Doomia nostokurkeen kiinnitetyllä teräspalkilla, lähettäen tämän ilmalentoon, jonka päätteeksi Doom uppoaa meren pohjaan.
Vuoden 2015 Fantastic Four -elokuvassa Victor von Doom oli Franklin Stormin antisosiaalinen oppipoika, joka työskenteli Baxter-säätiölle. Hän osallistui Reed Richardsin, Sue Stormin, Johnny Stormin ja Ben Grimmin kanssa Planeetta Zeroksi kutsuttuun ulottuvuuteen tehdylle tutkimusretkelle, mutta jää jälkeen muusta retkikunnasta, kun portaali tuhoutuu ja antaa Maan ulottuvuuteen palaaville tovereilleen näiden voimat. Vuoden kuluttua, kun portaali oli rakennettu uudelleen, Baxter-säätiö löytää Doomin, joka oli saanut kyvyn käyttää psykokinesiaa ja luoda voimakenttiä. Palattuaan Maahan, hän tappaa Franklin Stormin ja muita säätiön työntekijöitä, ja aikoo rakentaa Planeetta Zerolle portaalin joka tuhoaisi Maan. Hänen Ihmenelosiksi ryhtyneet entiset toverinsa kuitenkin pysäyttävät hänet ja tuhoavat hänet hänen omalla portaalillaan. Elokuvassa Doomia näytteli Toby Kebbell.

 Marvel Cinematic Universe 
Victor von Doom / Tohtori Doom esiintyy Marvel Cinematic Universen elokuvissa, näyttelijänään Robert Downey Jr. (joka oli aiemmin näytellyt MCU:ssa Tony Starkia / Rautamiestä). Ihmenelosten tavoin, tämä versio Doomista on myös kotoisin retrofuturistisesta universumista nimeltä Maa-828.
Doom teki ensiesiintymisensä elokuvan The Fantastic Four: First Steps (2025) lopputekstien välissä näytetyssä kohtauksessa, jossa hän ilmestyi Baxter Buildingiin nelivuotiaan Franklin Richardsin luokse neljä vuotta sen jälkeen, kun Ihmeneloset olivat pelastaneet Maan Galactukselta. Mutta vaikka Doom ei puhunut eikä hänen kasvonpiirteitään näytetty hänen otettua naamionsa pois kasvoiltaan, elokuvan ohjaaja Matt Shakman vahvisti Downeyn itse näytelleen Doomia kyseisessä kohtauksessa.
Doom tekee varsinaisen esiintymisensä elokuvissa Avengers: Doomsday (2026) ja Avengers: Secret Wars (2027).

 Videopelit 
 Tohtori Doom on esiintynyt lukuisissa videopeleissä - yleensä päävastustajana. Hän oli pomohahmo Marvel Super Heroes-pelissä, joka julkaistiin Suomessakin PlayStationille. Hahmo tulee pelattavaksi jahka pelaaja on läpäissyt pelin kerran ja koodi näppäillään sisään. Doom palasi pelattavana hahmona Marvel vs. Capcom 2-taistelupelissä. 
 Doom esiintyi vuonna 2006 vuoden 2005 Fantastic Four -elokuvaan perustuvassa pelissä.
 Vuonna 2006 ilmestyneessä Marvel: Ultimate Alliance-pelissä Doom toimii pelin arkkivihollisena. Doom kerää ympärilleen Pahuuden Mestareiden uuden kokoonpanon ja aikoo kaapata Odinin Odinvoiman itselleen. Tohtori Doom on myös pelin viimeinen vastustaja. Doomin äänenä toimii näyttelijä Clive Revill. Mikäli pelin osti Xbox 360:lle, sai Tohtori Doomin pelattavaksi hahmoksi lataamalla.

 Muuta 
 Stephen Kingin Musta torni-sarjassa esiintyy vihreäkaapuisia ja rautanaamioisia olentoja, jotka päähahmo Eddie Deanin mukaan ovat Doombotteja. Olennot kuitenkin käyttävät valosapeleita ja ratsastavat mekaanisilla hevosilla.

 Hahmoa näytelleet 
 Vuodet  Näyttelijät  Sarjat  Elokuvat  Konsolipelit 1967  Joseph Sirola  Ihmeneloset    1978  John Stephenson  The Fantastic Four    1981  Ralph James  Hämähäkkimies    1981  Shepard Menken  Spider-Man and His Amazing Friends   1994  Neil Ross  Ihmeneloset   1995–1997  Simon Templeman  IhmenelosetHulk   1995  Lorne Kennedy    Marvel Super Heroes 1997  Tom Kane  Hämähäkkimies   20052007–2008  Julian McMahon  Robot Chicken  Fantastic FourFantastic Four: Hopeasurffari  Fantastic Four 2005  Jim Meskimen    Fantastic Four 2006–2007  Paul Dobson  Ihmeneloset   2006  Clive Revill    Marvel: Ultimate Alliance 2007  Gideon Emery    Fantastic Four: Rise of the Silver Surfer 2009–2010  Charlie Adler  The Super Hero Squad Show   Marvel Super Hero Squad 2015  Toby Kebbell   Fantastic Four   2024  Travis Willingham    Marvel Rivals 2025–2027  Robert Downey Jr.   The Fantastic Four: First StepsAvengers: DoomsdayAvengers: Secret Wars  

 Lähteet 

 Aiheesta muualla 
Ihmeiden Aika-sivuston profiili Tohtori Doomista 
Marvel Comics-kustantamon kotisivut - Doctor Doom 
MDP: Doctor Doom - Marvel Database Projectin Tohtori Doom osio 
The Latverian Embassy: Curt's Doctor Doom Shrine Fanisivusto 

Luokka:Marvel-universumin superroistot
Luokka:Marvel-universumin supersankarit
Luokka:Hämähäkkimiehen vastustajat
Luokka:Ihmenelosten vastustajat
Luokka:Kuvitteelliset diktaattorit
Luokka:Kuvitteelliset keksijät
Luokka:Kuvitteelliset kuninkaalliset
Luokka:Kuvitteelliset kyborgit
Luokka:Kuvitteelliset maagikot
Luokka:Kuvitteelliset aikamatkaajat
Luokka:Kuvitteelliset joukkomurhaajat
Luokka:Kuvitteelliset terroristit
Luokka:Kuvitteelliset nerot
Luokka:Kuvitteelliset tieteilijät
Luokka:Sarjakuvien arkkiviholliset
Luokka:Elokuvahahmot
Luokka:Videopelien loppuvastukset
Luokka:Seulonnan keskeiset artikkelit